b'\n_START_ARTICLE_\nCal Barnola\n_START_SECTION_\nDescripci\xc3\xb3\n_START_PARAGRAPH_\nEdifici modernista de tres plantes, realitzat amb grans carreus de pedra._NEWLINE_A la planta baixa trobem dues portes rectangulars amb unes grans motllures de pedra i una finestra rectangular que segueix el mateix esquema que les portes. La porta central \xc3\xa9s m\xc3\xa9s gran i funciona com a porta d\'acc\xc3\xa9s a un comer\xc3\xa7, mentre que l\'altra s\'utilitza per accedir a la zona d\'habitatge de l\'edifici i presenta una inscripci\xc3\xb3 a la llinda amb la data de "1912". El parament d\'aquest primer cos de fa\xc3\xa7ana presenta uns grans carreus de pedra amb unes incisions en forma de creu._NEWLINE_El segon pis est\xc3\xa0 format per un balc\xc3\xb3 corregut que ocupa la totalitat de la fa\xc3\xa7ana, al qual s\'accedeix per mitj\xc3\xa0 de tres portes balconeres decorades amb una gran motllura de pedra, resolta amb una mena front\xc3\xb3 ondulat._NEWLINE_El tercer pis \xc3\xa9s igual que l\'anterior amb l\'excepci\xc3\xb3 que hi ha un balc\xc3\xb3 per cada porta de balconada. El parament del segon i el tercer pis est\xc3\xa0 dividits per una l\xc3\xadnia d\'imposta de pedra llisa, per\xc3\xb2 segueix una mateixa t\xc3\xa8cnica de carreus regulars que formen un encoixinat._NEWLINE_L\'edifici est\xc3\xa0 coronat per un terrat amb balustre d\'obra, sustentat per una galeria d\'arcuacions purament decorativa.'